b'\n_START_ARTICLE_\nFranc Ka\xc4\x8d\n_START_SECTION_\n\xc5\xbdivljenje\n_START_PARAGRAPH_\nRodil se je v mariborski \xc5\xa1kofiji v delavski dru\xc5\xbeini na Polzeli. \xc5\xbde kot otrok je pokazal izredno nadarjenost, zato so ga star\xc5\xa1i vpisali v gimnazijo v Celju. Po maturi je stopil v mariborsko bogoslovno semeni\xc5\xa1\xc4\x8de in 8. julija 1934 prejel ma\xc5\xa1ni\xc5\xa1ko posve\xc4\x8denje. Tako je bila po stotih letih na Polzeli zopet nova ma\xc5\xa1a. Ma\xc5\xa1ni\xc5\xa1ko slu\xc5\xbebo je za\xc4\x8del kot kaplan v Starem trgu pri Slovenj Gradcu. Vneto je deloval na prosvetnem podro\xc4\x8dju. Organiziral in re\xc5\xbeiral je igre, med drugim tudi Kristusov pasijon, v katerem je sam igral Kristusa. Igre so bile zelo znane in so jih ljudje hodili gledat tudi od dale\xc4\x8d. Med slu\xc5\xbebovanjem je bil Ka\xc4\x8d kaplan tudi v Trbovljah, v zadnjih letih pred okupacijo pa v Mariboru pri Sv. Magdaleni. Leta 1941 so ga Nemci skupaj z drugimi duhovniki odpeljali v Rajhenburg (Brestanico) in nato na Hrva\xc5\xa1ko, kjer je kot pregnanec deloval v Zagorskih selih. 7. septembra 1942 so ga prijeli in skupaj s \xc5\xa1tirimi slovenskimi duhovniki pregnanci odpeljali v koncentracijsko tabori\xc5\xa1\xc4\x8de Jesenovac. Od tam so jih kmalu brez sodnega postopka in obto\xc5\xbeb, zvezane z \xc5\xbeico, prepeljali v Gradino, kjer so jih 17. oktobra 1942 pobili ter njihova trupla pometali v Savo.'